CELEX: 62021TN0482
Language: el
Date: 2021-08-09 00:00:00
Title: Υπόθεση T-482/21: Προσφυγή της 9ης Αυγούστου 2021 — TenneT TSO και TenneT TSO κατά ACER

20.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 382/35
            
         
      Προσφυγή της 9ης Αυγούστου 2021 — TenneT TSO και TenneT TSO κατά ACER
      (Υπόθεση T-482/21)
      (2021/C 382/49)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσες: TenneT TSO GmbH (Bayreuth, Γερμανία), TenneT TSO BV (Arnhem, Κάτω Χώρες) (εκπρόσωποι: D. Uwer, J. Meinzenbach, P. Rieger, R. Klein και S. Westphal, δικηγόροι)
      
         Καθού: Οργανισμός της Ευρωπαϊκής Ένωσης για τη Συνεργασία των Ρυθμιστικών Αρχών Ενέργειας
      
         Αιτήματα
      
      Οι προσφεύγουσες ζητούν από το Γενικό Δικαστήριο:
      
                  —
               
               
                  να ακυρώσει την απόφαση A-001-2021 (ενοποιημένο κείμενο) του συμβουλίου προσφυγών του ACER της 28ης Μαΐου 2021, η οποία επικυρώνει την απόφαση του ACER 30/2020, της 30ής Νοεμβρίου 2020, σχετικά με την πρόταση των διαχειριστών των συστημάτων μεταφοράς (ΔΣΜ) της κύριας περιφέρειας υπολογισμού δυναμικότητας (ΠΥΔ) για τη μεθοδολογία επιμερισμού του κόστους αναδιανομής και αντίρροπης συναλλαγής (RDCTCS), στο σύνολό της·
               
            
                  —
               
               
                  να καταδικάσει τον καθού στα δικαστικά έξοδα.
               
            
         Λόγοι ακυρώσεως και κύρια επιχειρήματα
      
      Προς στήριξη της προσφυγής τους, οι προσφεύγουσες προβάλλουν τρεις λόγους.
      
                  1.
               
               
                  Με τον πρώτο λόγο προβάλλεται ότι το πεδίο εφαρμογής της επικυρωθείσας μεθοδολογίας επιμερισμού του κόστους αναδιανομής και αντίρροπης συναλλαγής είναι παράνομο. Σύμφωνα με το πεδίο εφαρμογής, κατ’ αρχήν, «όλα» τα στοιχεία δικτύου με τάση από 220 kV και άνω είναι επιλέξιμα για τον επιμερισμό κόστους βάσει της αρχής «ο ρυπαίνων πληρώνει» δυνάμει του άρθρου 16, παράγραφος 13, του κανονισμού (ΕΕ) 2019/943 του Ευρωπαϊκού Κοινοβουλίου και του Συμβουλίου, της 5ης Ιουνίου 2019, σχετικά με την εσωτερική αγορά ηλεκτρικής ενέργειας (στο εξής: κανονισμός 2019/943). Αυτό δεν είναι νόμιμο. Το πεδίο εφαρμογής της μεθοδολογίας επιμερισμού του κόστους πρέπει να συνάδει με τη διαδικασία υπολογισμού της δυναμικότητας, κατά την οποία μόνο για τα στοιχεία δικτύου με συντελεστή διανομής της μεταφοράς ενέργειας (PTDF) τουλάχιστον 5 % είναι τεχνικώς εφικτός ο περιορισμός του διασυνοριακού εμπορίου και, επομένως, είναι αναγκαία διασυνοριακής σημασίας μέτρα αναδιανομής και αντίρροπης συναλλαγής.
                  Η προσβαλλόμενη απόφαση πρέπει να ακυρωθεί, επειδή παραβιάζει, ειδικότερα, το άρθρο 16, παράγραφος 13, του κανονισμού 2019/943 και το άρθρο 74, παράγραφοι 2 και 4, του κανονισμού (ΕΕ) 2015/1222 της Επιτροπής, της 24ης Ιουλίου 2015, σχετικά με τον καθορισμό κατευθυντήριων γραμμών για την κατανομή της δυναμικότητας και τη διαχείριση της συμφόρησης (στο εξής: κανονισμός 2015/1022). Το συμβούλιο προσφυγών δεν λαμβάνει υπόψη ότι είναι αναγκαία νομική βάση προκειμένου ο επιμερισμός του κόστους βάσει της αρχής «ο ρυπαίνων πληρώνει» να επεκταθεί σε στοιχεία δικτύου με συντελεστή διανομής της μεταφοράς ενέργειας κάτω του 5 %. Εντούτοις, τέτοια νομική βάση δεν υφίσταται. Επιπλέον, η συμπερίληψη όλων των στοιχείων δικτύου στο πεδίο εφαρμογής της επίμαχης μεθοδολογίας αποτελεί παράβαση του άρθρου 74 του κανονισμού 2015/1022, επειδή συνεπάγεται τη θέσπιση λάθος κινήτρων και δεν συμβιβάζεται με τις νόμιμες υποχρεώσεις και ευθύνες των εμπλεκόμενων ΔΣΜ.
               
            
                  2.
               
               
                  Με τον δεύτερο λόγο προβάλλεται ότι η προσβαλλόμενη απόφαση πρέπει να ακυρωθεί επειδή το συμβούλιο προσφυγών παρανόμως επιβεβαίωσε τη μέθοδο χρωματισμού των ροών ισχύος (στο εξής: PFC) ως εφαρμοστέα μέθοδο για την ανάλυση των ροών στο πλαίσιο της επίμαχης μεθοδολογίας.
                  Η PFC προσκρούει στον σκοπό του άρθρου 16, παράγραφος 13, του κανονισμού 2019/943 που είναι η καθιέρωση της αρχής «ο ρυπαίνων πληρώνει». Η PFC δεν βασίζεται σε πραγματικές φυσικές ροές, αλλά μάλλον σε αποτελέσματα της ψηφιακής αγοράς. Εντούτοις, είναι ευρέως γνωστό ότι οι φυσικές ροές αποκλίνουν από τα αποτελέσματα της αγοράς. Επομένως, τα πορίσματα βάσει της μεθόδου PFC δεν καθιστούν δυνατό να εντοπιστεί με αξιόπιστο τρόπο ο υπεύθυνος για συγκεκριμένη συμφόρηση. Ως εκ τούτου, η μέθοδος PFC δεν θέτει ούτε ορθά κίνητρα για διαχείριση των συμφορήσεων, για διορθωτικά μέτρα και για αποδοτικές επενδύσεις, κατά παράβαση του άρθρου 74 του κανονισμού 2015/1022. Περαιτέρω, το συμβούλιο προσφυγών δεν αξιολόγησε δεόντως τις τεχνικές πτυχές, βάσει των οποίων η PFC είναι παράνομη, και άντλησε μη ευλογοφανή συμπεράσματα από ανεπαρκή στοιχεία.
                  Όσον αφορά την ανάλυση των ροών, το συμβούλιο προσφυγών επικύρωσε επίσης παρανόμως συγκεκριμένα τεκμήρια τα οποία θα εφαρμόζονται αποκλειστικά στην ανάλυση ροών όσον αφορά τα στοιχεία δικτύου του HVDC. Τα τεκμήρια αυτά είναι αστήρικτα, προσκρούουν στο άρθρο 16, παράγραφος 13, του κανονισμού 2019/943 και συνεπάγονται αύξηση του επιμεριζόμενου κόστους εις βάρος των στοιχείων δικτύου του HVDC. Περαιτέρω, τα τεκμήρια αυτά παραβιάζουν την αρχή της ίσης μεταχείρισης εις βάρος των στοιχείων δικτύου του HVDC και υπέρ των στοιχείων δικτύου εναλλασσόμενου ρεύματος. Το συμβούλιο προσφυγών δεν αξιολόγησε επαρκώς τα τεκμήρια αυτά σε στοιχεία δικτύου του HVDC και άντλησε μη ευλογοφανή συμπεράσματα από ανεπαρκή στοιχεία.
               
            
                  3.
               
               
                  Με τον τρίτο λόγο προβάλλεται ότι η προσβαλλόμενη απόφαση πρέπει να ακυρωθεί, επειδή επικυρώνει παρανόμως κοινό όριο βροχοειδών ροών το οποίο ο ACER όρισε σε 10 % βάσει εκτιμήσεων κόστους. Αυτό αντιβαίνει στο άρθρο 16, παράγραφος 13, του κανονισμού 2019/943, επειδή το όριο δεν στηρίζεται σε αξιόπιστα πραγματικά δεδομένα ως προς το επίπεδο των βροχοειδών ροών που θα υπήρχαν ελλείψει διαρθρωτικών συμφορήσεων. Ο ACER δεν είχε αρμοδιότητα να καθορίσει όριο 10 %. Το όριο αυτό επίσης δεν λαμβάνει υπόψη το άρθρο 16, παράγραφος 8, του κανονισμού 2019/943 κατά το οποίο οι διαχειριστές συστήματος μεταφοράς μπορούν να χρησιμοποιούν έως 30 % για περιθώρια αξιοπιστίας, βροχοειδείς και εσωτερικές ροές. Επιπλέον, το συμβούλιο προσφυγών υπέπεσε σε πλάνη εκτιμήσεως ως προς τα πραγματικά περιστατικά και θέτει λάθος κίνητρα για τις επενδύσεις στα δίκτυα κατά παράβαση του άρθρου 74 του κανονισμού 2015/1022. Επιπροσθέτως, το συμβούλιο προσφυγών υπέπεσε σε πλάνη περί το δίκαιο, κρίνοντας ότι το άρθρο 16, παράγραφος 13, του κανονισμού 2019/943 επιβάλλει την ύπαρξη ορίου βροχοειδών ροών μόνο ανά ζώνη προσφοράς και όχι ανά σύνορο ζώνης προσφοράς.